ร้าน Nabe-Zo อยู่ในห้าง Central Embassy เป็นร้านที่เป็น premium ในเครือ momo-paradise โดยร้านนี้จะไม่ได้เป็นบุฟเฟ่ต์แล้ว แต่จะให้สั่งเป็นเซ็ตหมูหรือเนื้อ และบุฟเฟ่ต์ตรงส่วนของผักแทน 

ผมค่อนข้างชอบคอนเซ็ปท์เพราะควบคุม cost ชัดเจนว่า 1 คนต้องจ่าย 999 บาทสำหรับเซ็ตเนื้อ และประมาณ 600 บาทสำหรับเซ็ตหมู (สั่งอะลาคาร์ตเพิ่มได้ แต่เซ็ตก็อิ่มมากแล้ว) โดยในเซ็ตจะมีตั้งแต่ appetizer 3 คำซึ่งเชฟจะจัดให้ (จำได้ว่าข้าวปั้นหน้าหมูชาชูอร่อยดี) 

ในส่วนเมน ก็เลือกเป็นสุกี้ หรือ ชาบู โดยจะมีคอร์สปูด้วย แต่ราคาจะสูงขึ้นอีกเยอะ ผมทานสุกี้ ก็จะมีคนมาทำให้ที่โต๊ะ เนื้อที่สั่งก็คุณภาพดี ชิ้นใหญ่ มีมันแทรก นุ่มอร่อย ผักก็มีให้เลือกเยอะมาก มีเห็ดหลายชนิด และคุณภาพค่อนข้างดี ผมสั่งหมูคุโรบูตะเพิ่ม (200 บาท) ปรากฎว่าประทับใจ เป็นหมูที่นุ่มมากจนเรียกได้ว่าแตกต่างจากหมูธรรมดา และให้มาเยอะเกินสิบชิ้น

หลังจากทานสุกี้หรือชาบูอิ่ม ยังมีให้เลือกทานข้าวต้ม อุด้ง หรือราเมน (เฉพาะชาบู) ได้อีก โดยใช้หม้อที่เราทำสุกี้/ชาบูไปเมื่อสักครู่ ผมไม่คิดว่าจะทานไหวแล้วแต่ก็ยังได้ชิมและชอบอุด้งซุปสุกี้

ตบท้ายด้วยของหวาน เลือกได้ 1 ใน 3 อย่าง มีเป็นไอศครีม/โมจิและผลไม้ พอใช้ได้ครับ
จบมื้อรู้สึกครบถ้วนและถูกใจ และประทับใจในหมูคุโรบูตะ